Doložka finančných, ekonomických, environmentálnych vplyvov
a vplyvov na zamestnanosť

1. Odhad dopadov na verejné financie
    
     Predpokladaná koncepcia využitia poľnohospodárskej a lesníckej biomasy na energetické účely v rezorte pôdohospodárstva predpokladá, že v najbližšom období, t.j. v rokoch 2004 – 2006 by bolo možné zrealizovať asi 100 projektov v poľnohospodárskej prvovýrobe s investičnými nákladmi asi 300 mil. Sk, a v lesnom hospodárstve zrealizovať úpravy energetického hospodárstva v 150 – 200 prevádzkach s investičnými nákladmi 300 – 400 mil. Sk.

    Teda celkové investičné náklady by v období rokov 2004 –2006 mohli dosiahnuť až 700 mil. Sk, z čoho požiadavky na podporu zo štrukturálnych fondov by mohli dosiahnuť hodnoty až 350 mil. Sk. Z realizácie tejto časti navrhovanej koncepcie by neboli žiadne dopady na štátny rozpočet.
    
    Rozšírenie štátneho programu o samostatný tematický okruh si bude vyžadovať vyčlenenie čiastky cca 32 mil. Sk z uplatnenej požiadavky štátneho programu na roky 2006 – 2008.
   
    V prípade časti koncepcie využitia poľnohospodárskej  a lesníckej biomasy určenej pre trh s biomasou bude možné odhadnúť finančné dopady až po monitorovaní a vyhodnotení platnej legislatívy na podporu využívania obnoviteľných zdrojov energie.

2. Odhad dopadov na ekonomiku

     Ekonomické dopady z prevádzky zariadení na využívanie biomasy môžeme vyčísliť za predpokladu, že by sa využila celá produkcia poľnohospodárskej biomasy, cca 1 mil. ton a celá produkcia lesníckej biomasy, cca 275 tis. ton ročne, čím by bolo možné nahradiť cca 460 mil. m3 zemného plynu. Znamenalo by to podstatný vplyv na zahranično-obchodnú bilanciu SR.

3. Odhad dopadov na životné prostredie

     Využívanie biomasy na energetické účely bude mať významný pozitívny dopad na životné prostredie.

4. Odhad dopadov na zamestnanosť

     Realizáciou časti koncepcie v rezorte pôdohospodárstva odhadujeme vytvorenie cca 350 – 500 pracovných miest pre obsluhu týchto zariadení a ďalšie pracovné miesta pri zabezpečovaní výroby a montáže zariadení.